REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/281-14

30. septembar 2014. godine

B e o g r a d

ZAPISNIK

SA 24. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 30. SEPTEMBRA 2014. GODINE

Sednica je počela u 11,00 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić, Aleksandar Marković, Milisav Petronijević, Darko Laketić i Dragana Barišić.

Sednici su prisustvovali zamenici odsutnih članova Odbora: Mira Petrović, zamenik Milana Krkobabića i Ljiljana Malušić, zamenik Ljubiše Stojmirovića.

Zamenik člana Odbora Jelena Mijatović, zamenik Saše Maksimovića, pristupila je sednici u toku razmatranja druge tačke dnevnog reda.

Sednici su prisustvovali i: Nikola Altiparmakov, član Fiskalnog saveta i Zlatiborka Andrejić, sekretar Fisklalnog saveta.

Sednici nisu prisustvovali članovi Odbora: Olgica Batić, Milan Krkobabić, Đorđe Milićević, Snežana Malović, Vesna Martinović, Ljubiša Stojmirović, Saša Maksimović, Veroljub Matić, Obrad Isailović i Dušica Stojković.

Na predlog predsednika, Odbor je većinom glasova utvrdio sledeći

D n e v n i r e d:

- Usvajanje zapisnika sa 21, 22. i 23. sednice Odbora -

1. Razmatranje ostavki koje su na funkciju narodnog poslanika podneli Dražen Jarić (01 Broj 118-2920/14 od 15. septembra 2014. godine) i Marija Stevanović (01 Broj 118-2927/14 od 15. septembra 2014. godine);

2. Razmatranje zahteva Fiskalnog saveta za davanje saglasnosti za angažovanje lica po ugovoru o privremenim i povremenim poslovima (21 Broj 112-2928/14 od 15. septembra 2014. godine);

3. Razmatranje zahteva Dragana Jovanovića, narodnog poslanika, za davanje mišljenja za obavljanje druge javne funkcije (21 Broj 02-3013/14 od 23. septembra 2014. godine);

4. Razmatranje zahteva Maje Gojković, narodnog poslanika, za ostvarivanje prava na isplatu mesečne naknade na ime zakupa stana u Beogradu (21 Broj 120-3039/14 od 25. septembra 2014. godine);

5. Razno.

Pre prelaska na razmatranje prve tačke dnevnog reda Odbor je većinom glasova, bez primedaba, usvojio zapisnike sa 21, 22. i 23. sednice Odbora.

**Prva tačka dnevnog reda**: Razmatranje ostavki koje su na funkciju narodnog poslanika podneli Dražen Jarić (01 Broj 118-2920/14 od 15. septembra 2014. godine) i Marija Stevanović (01 Broj 118-2927/14 od 15. septembra 2014. godine)

Predsednik Odbora obavestio je članove i zamenike članova Odbora da su ostavke Dražena Jarića i Marije Stevanović, na funkciju narodnog poslanika podnete u skladu sa Zakonom o izboru narodnih poslanika i Poslovnikom Narodne skuštine, kao i da su imenovani, u skladu sa članom 198. stav 2. Poslovnika Narodne skupštine, pozvani da prisustvuje ovoj sednici.

Diskusije nije bilo.

Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnih poslanika Dražena Jarića i Marije Stevanović, izabranih sa Izborne liste ALEKSANDAR VUČIĆ – BUDUĆNOST U KOJU VERUJEMO (Srpska napredna stranka, Socijaldemokratka partija Srbije, Nova Srbija, Srpski pokret obnove, Pokret socijalista), nastupio slučaj iz člana 88. stav 1. tačka 2. Zakona o izboru narodnih poslanika u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanim narodnim poslanicima.

Na taj način omogućava se izbor novih narodnih poslanika, putem dodeljivanja mandata od strane podnosioca navedene izborne liste drugim kandidatima, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je Zoran Babić, predsednik Odbora.

**Druga tačka dnevnog reda**: Razmatranje zahteva Fiskalnog saveta za davanje saglasnosti za angažovanje lica po ugovoru o privremenim i povremenim poslovima (21 Broj 112-2928/14 od 15. septembra 2014. godine

Predsednik Odbora je informisao članove i zamenike članova Odbora sa sadržinom zahteva koji je Odboru podneo Fiskalni savet i podsetio prisutne da je navedena saglasnost Odbora neophodna imajući u vidu Odluku o postupku za pribavljanje saglasnosti za zasnivanje radnog odnosa sa novim licima i dodatno radno angažovanje u službama Narodne skupštine i nezavisnih državnih organa i organizacija, 21 Broj 112-2043/14, koju je Odbor doneo na 13. sednici, održanoj 20. juna 2014. godine.

Nikola Altiparmakov, član Fiskalnog saveta, obrazložio je navedeni zahtev.

U diskusiji su učestvovali: Petar Petrović, Milisav Petronijević i Zoran Babić.

Diskusija se vodila oko eventualne mogućnosti da poslove koje bi obavljalo lice za čije se angažovanje saglasnost traži, obavljaju lica koja su već radno angažovana, a sve u cilju ostvarivanja ušteda u budžetu Republike Srbije. Pojašnjeno je da se radi o angažovanju lica na radnom mestu specijalni savetnik, koji bi obavljao najstučnije poslove iz delokruga rada Fiskalnog saveta, kao i da od pet sistematizovanih radnih mesta na mestu specijalnog savetnika, Fiskalni savet u radnom odnosu ima samo jednog izvršioca.

Na predlog predsednika, Odbor je većinom glasova dao saglasnost Fiskalnom savetu za dodatno radno angažovanje jednog lica po osnovu ugovora o privremenim i povremenim poslovima za obavljanje stručnih poslova radnog mesta specijalnog savetnika.

**Treća tačka dnevnog reda**: Razmatranje zahteva Dragana Jovanovića, narodnog poslanika, za davanje mišljenja za obavljanje druge javne funkcije (21 Broj 02-3013/14 od 23. septembra 2014. godine)

Predsednik Odbora je obavestio članove i zamenike članova Odbora da je Dragan Jovanović podneo Odboru zahtev 21 Broj 02-3013/14 za davanje pozitivnog mišljenja za istovremeno vršenje funkcije narodnog poslanika i funkcije predsednika Skupštine opštine Topola.

U diskusiji su učestvovali: Milisav Petronijević, Petar Petrović, Katarina Rakić i Zoran Babić.

Diskusija se vodila oko toga da li je rešavanje o zahtevima navedene sadržine u delokrugu rada Odbora ili nije. Predsednik Odbora precizirao je da je davanje mišljenja za obavljanje druge javne funkcije neophodno imajući u vidu odredbe člana 65. stav 1. alineja prva Poslovnika, a u vezi člana 28. stav 4. Zakona o Agenciji za borbu protiv korupcije („Službeni glasnik RS“, br. 97/08, 53/10, 66/11- US).

Na predlog predsednika, Odbor je jednoglasno dao pozitivno mišljenje da Dragan Jovanović, uz vršenje funkcije narodnog poslanika, može da vrši i funkciju predsednika Skupštine opština Topola.

**Četvrta tačka dnevnog reda**: Razmatranje zahteva Maje Gojković, narodnog poslanika, za ostvarivanje prava na isplatu mesečne naknade na ime zakupa stana u Beogradu (21 Broj 120-3039/14 od 25. septembra 2014. godine)

Predsednik Odbora je obavestio članove i zamenike članova Odbora da je Maja Gojković, narodni poslanik, koji obavlja funkciju predsednika Narodne skupštine, u skladu sa članom 5. stav 2. Odluke Odbora o poslaničkoj naknadi (28 Broj 120-1105/09, od 27. marta 2009. godine) i Odlukom o izmenama i dopunama odluke o poslaničkoj naknadi od 23. aprila 2011. godine, Odboru podnela navedeni zahtev, kao i svu potrebnu dokumentaciju. Posebno je istakao da je navedeni zahtev podnet isključivo iz razloga ekonomičnosti i efikasnosti.

Diskusije nije bilo.

Na predlog predsednika, Odbor je većinom glasova doneo Rešenje kojim se Maji Gojković, narodnom poslaniku, utvrđuje pravo na isplatu mesečne naknade troškova na ime zakupa stana u Beogradu u iznosu od 35.000,00 dinara, počev od 1. septembra 2014. godine

**Peta tačka dnevnog reda**: Razno

Predsednik Odbora informisao je članove i zamenike članova Odbora, da će se 1. i 2. oktobra 2014. godine održati sastanci sa ekspertima iz stručne službe Evropskog parlamenta, a u vezi izrade radnog teksta kodeksa ponašanja narodnih poslanika, te je u tom smislu pozvao sve zainteresovane članove i zamenike Odbora da prisustvuju navedenim sastancima.

Sednica je završena u 11,20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić